CELEX: C2004/251/44
Language: el
Date: 2004-10-09 00:00:00
Title: Υπόθεση T-282/04: Προσφυγή της Ιταλικής Δημοκρατίας κατά της Επιτροπής των Ευρωπαϊκών Κοινοτήτων που ασκήθηκε στις 9 Ιουλίου 2004

9.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 251/24
            
         Προσφυγή της Ιταλικής Δημοκρατίας κατά της Επιτροπής των Ευρωπαϊκών Κοινοτήτων που ασκήθηκε στις 9 Ιουλίου 2004
   (Υπόθεση T-282/04)
   (2004/C 251/44)
   Γλώσσα διαδικασίας: η ιταλική
   Η Ιταλική Δημοκρατία, εκπροσωπούμενη από τον avvocato dello Stato Gianni De Bellis, άσκησε στις 9 Ιουλίου 2004, ενώπιον του Πρωτοδικείου των Ευρωπαϊκών Κοινοτήτων, προσφυγή κατά της Ευρωπαϊκής Επιτροπής.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής C(2004) 1706, της 24ης Απριλίου 2004, «που αποκλείει από την κοινοτική χρηματοδότηση ορισμένες δαπάνες που πραγματοποίησαν τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων», καθό μέρος,
            
         
               —
            
            
               προβλέπει συγκεκριμένη διόρθωση ύψους 19 058 682 ευρώ για τη «Γεωργική Ανάπτυξη» — Μέτρο β. «Εγκατάσταση νέων γεωργών» του προγράμματος ανάπτυξης της υπαίθρου της Περιφέρειας της Τοσκάνης,
            
         
               —
            
            
               προβλέπει κατ' αποκοπή διόρθωση ύψους 2 % του ποσού των 2 758 501 ευρώ όσον αφορά την παροχή επισιτιστικών ενισχύσεων στους απόρους,
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στα δικαστικά έξοδα.
            
         Ισχυρισμοί και κύρια επιχειρήματα
   Οι δαπάνες που αποκλείστηκαν από την κοινοτική χρηματοδότηση με την προσβαλλόμενη απόφαση αφορούν, ως προς την προσφεύγουσα, το μέτρο «εγκατάσταση νέων γεωργών» που προβλέπεται στο έγγραφο προγραμματισμού για την ανάπτυξη της υπαίθρου της Περιφέρειας της Τοσκάνης, το οποίο εγκρίθηκε με την απόφαση C(2000) 2510, της 7ης Σεπτεμβρίου 2000, καθώς και την κατ' αποκοπή διόρθωση ύψους 2 % επί της χορηγήσεως επισιτιστικών ενισχύσεων στους απόρους, διότι, κατά την Επιτροπή, για τη χορήγηση αυτή δεν προβλέπεται σύστημα ελέγχων που να παρέχει επαρκείς εγγυήσεις.
   Προς στήριξη των ισχυρισμών της η προσφεύγουσα προβάλλει τα εξής:
   
               —
            
            
               Όσον αφορά το μέτρο «εγκατάσταση νέων γεωργών», παράβαση των άρθρων 2 και 3 του κανονισμού (ΕΟΚ) αριθ. 729/70 (1), των άρθρων 35 και 37 του κανονισμού (ΕΚ) αριθ. 1750/1999 (2), του άρθρου 2, πρώτη παράγραφος, του κανονισμού (ΕΚ, Ευρατόμ) 2988/95 του Συμβουλίου (3), καθώς και παραβίαση των αρχών περί χρηματοοικονομικών διορθώσεων.
            
         
               —
            
            
               Όσον αφορά την παροχή επισιτιστικών ενισχύσεων στους απόρους, την παράβαση των άρθρων 2 και 3 του προαναφερθέντος κανονισμού (ΕΟΚ) αριθ. 729/70.
            
         
      (1)  Κανονισμός (ΕΟΚ) αριθ. 729/70 του Συμβουλίου, της 21ης Απριλίου 1970, περί χρηματοδοτήσεως της κοινής γεωργικής πολιτικής (ΕΕ ειδ. έκδ. 03/005, σ. 93).
   
      (2)  Κανονισμός (ΕΚ) αριθ. 1750/1999 της Επιτροπής, της 23ης Ιουλίου 1999, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1257/1999 του Συμβουλίου για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) (ΕΕ L 214 της 13.8.1999, σ. 31).
   
      (3)  Κανονισμός (ΕΚ, Ευρατόμ) 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων (ΕΕ L 312 της 23.12.1995, σ. 1).